Након бомбардовања Београда 6. априла 1941. године, започело је страдање народа Југославије, а нарочито југословенских Јевреја. Непосредно након уласка у Београд, Гестапо је приступио мерама које су водиле ка "Коначном решењу јеврејског питања" (нем. "Endlösung der Judenfrage)." У саставу Гестапоа у Београду, постојао је Реферат за јеврејска питања. Одмах по доласку Немаца у Београд, забрањен је сваки даљи рад и сефардске и ашкенаске јеврејске вероисповедне општине и сва њихова имовина је опљачкана. Формирано је Председништво јеврејске заједнице, преко које је Гестапо издавао наређења која су се односила на све Јевреје у Београду. Контролу спровођења антисемитских мера прописаних од стране Гестапоа, имао је Одсек за јеврејска питања у саставу Управе града Београда.